ראשי פרקים משיחת זום על התמודדות עם חרדה 
והתנהלות במרחב מוגן (יצחק מנדלבאום, פסיכולוג קליני)
מבוא:
א) חרדה הינה תופעה גופנית - עצבית. חשוב להתייחס אליה ככזו. חרדה לא מעידה על אופי חלש או חזק, לא מעידה על רמה נפשית או רוחנית של אדם, אלא תופעה שקשורה לאזורים הישרדותיים חייתיים של המוח שלנו. גם ההתמודדות עם חרדה תהיה בעיקרה גופנית, וסביבתית, ולא באופן של שכנוע, כי ככל שהחרדה חזקה יותר כך החלק החשיבתי - רציונלי משותק יותר. לכן חשוב לשחרר בושה סביב חרדה, מותר להרגיש חרדה, זה נורמלי, וחשוב לנהל אותה באופן מיטבי.
ב) המערכת החרדתית נמצאת גם אצל בעלי חיים, ועניינה – לסייע לאורגניזם להתכונן למצב של התמודדות עם איום, על ידי קפיאה, בריחה, או תקיפה. לשם כך המערכת הממוקמת באמיגדלה מעוררת הפרשה של הורמונים שמגיעים אל הגוף דרך מערכת הדם, ומפעילים אוסף של תגובות פיזיולוגיות, שעניינן להעלות את הדריכות והקשיבות העצביים, לשתק את החשיבה המפותחת בכדי לתת דומיננטיות למנגנוני תגובה הישרדותיים יותר, ולדכא פעולות שגוזלות אנרגיה כמו עיכול. המערכת הזו לא מתאימה לנסיבות החיים של האדם כיום, וברוב המקרים היא דווקא פוגעת בהתמודדות הנדרשת בסביבה האנושית. 
ג) מאפיינים שכיחים: יובש בפה ובגרון, קשיים בעיכול, שלשולים, חולשה, אובדן תיאבון, סחרחורות, רעידות, קשב מועצם לכל רעש או תנועה, קוצר נשימה, דפיקות לב, תחושה של ניתוק מהגוף, ועוד. 
ד) כדאי לדעת שהרעידה עצמה היא דרך של הגוף לשחרר מתח, ואם היא מגיעה כדאי לעודד אותה ולהרשות לה לפעול את פעולתה. הידע הזה יכול לסייע, ולאפשר לה לשחרר את המתח. גם הסביבה שרואה ילד או מבוגר רועד יכולה לעודד אותו, כמו שמעודדים אשה בזמן ציר, מצוין, תן לזה לצאת ולשחרר.... וזה יסתיים מאליו בסופו של דבר.
ה) חשוב לדעת וליידע שחרדה אינה מסוכנת, הגוף שלנו בנוי באופן כזה שהוא יכול להכיל אותה. זה מאד לא נעים אבל לא מסוכן. לא משתגעים מחרדה, ולא מתים ממנה. לרוב ההתקפים חולפים מאליהם לאחר זמן, ועוצמתה יורדת.
ו) כדאי להיות ליד מישהו שסובל מחרדה. נוכחות נעימה מסייעת. נוכחות ממקום שמבין שקשה להתמודד עם מערכת חרדתית, לא מתווכח או כועס, נותן יד ומחבק, ויחד עם זאת לא מזדהה ('נדבק') אלא מחזק ת האמונה ביכולת להתמודד עם חרדה שכזו.  

טכניקות להתמודדות:
אציע כאן מספר טכניקות שניתן לצרף כמה מהן יחדיו, ולראות מה הכי נוח או מסייע. במידת האפשר כדאי לצרף גם את ההסבר שהופיע כאן במבוא.
א) 'חיבוק פרפר'. טוב לעצמנו ולילדינו, כשחרדה עולה, או במהלך ישיבה במרחב מוגן, וכדומה. להניח את הידיים בתנועה של חיבוק עצמי, ולתופף עם כף יד שמאל על כתף ימין וכף יד ימין על כתף שמאל, לסירוגין. הקצב יכול להיות מתון, כמו מחוג השניות של שעוני קיר. התנועה הזו יוצרת איזון מסוים במוח, יש לה קצב, היא משלבת את האונה הימנית והשמאלית של המוח, ויכולה להועיל. אין הכוונה שתוך דקה אחת החרדה תיעלם, אבל אפשר להמשיך כמה דקות, וזה יסייע לנהל את החרדה, ולווסת אותה. בישיבה במרחב מוגן אפשר לעשות זאת בקבוצה, כולם יחדיו. אחד מנכדיי לא רצה לשתף פעולה בזמן אמת, אבל ראיתיו במשך היום מדי פעם מתחיל לתופף לעצמו על הכתפיים באופן ספונטני (כשעלתה בו חרדה) וזה עצמו עוגן מצוין לשליטה על החרדה.
ב) הסדרת הנשימה, עם דגש על נשיפות ארוכות. לקחת אוויר, ולהוציא אותו באופן מלא. כדאי לעשות צליל בזמן הנשיפה, למשל שששששששש......., וגם את זה ניתן לעשות בקבוצה. נשימה סדירה וסרעפתית (האוויר מגיע לבטן ולא רק לחזה) ונשיפות ארוכות – משדרות למערכת שאין צורך להפעיל כעת את החרדה, ומאפשרות לנהל אותה. כאמור, ניתן לשלב את זה יחד עם התיפופים, ולא לצפות לתגובה תוך דקה אחת אלא להתמיד.
ג) יצירת רוק בפה, כמענה ליובש שהחרדה מייצרת. גם זה משדר למערכת מסר הפוך, שיסייע בשחרור החרדה. אם הגרון יבש מדי כדאי לשתות תה או משהו ממותק, ואז לייצר רוק.
ד) שטיפת פנים מטפורית (או ממשית). הבאת כפות הידיים אל המצח, ועיסוי של הפנים מלמעלה ועד לסנטר, במגע חזק. לאט, חזק, כמה וכמה פעמים. כל פעילות עם הגפיים מזרימה בהן דם ומשדרת מסר אנטי חרדתי, והשילוב עם עיסוי הפנים הוא מצוין.
ה) קרקוע. להניח את הרגלים על הקרקע, אפשר קצת לכווץ ולשחרר, ואז לחוש את האדמה ואת החיבור אל הקרקע.
ו) שירה או זמזום. במיוחד כשנמצאים ביחד, וכמה מהיושבים מתחילים לשיר או לזמזם, זהו שדר אנטי חרדתי. אפשר לבחור שירים שמעודדים (ישראל בטח בה'... עם ישראל חי.... וכדומה). אצלנו בבית הכנסת כשהיתה אזעקה הכרזנו שכולם כורעים על פניהם כמו בבית המקדש, והתחילה שירה ציבורית בתנוחה הזו. אפשרות קיצונית יותר שתיראה מוזרה לחלק מהאנשים היא לצחוק בקול. צחוק (גם מלאכותי) מייצר שדר אנטי חרדתי, ומייצר אנדורפינים במוח. הזדמן לי אתמול לסייע למישהי שסבלה מחרדה – ואחרי הטכניקות הנ"ל עוררנו צחוק קולני של הסביבה עד שהיא הצטרפה, ומיד אחר כך הגיעה לכמה פיהוקים טובים (=שחרור) ונרדמה מעט. 
ז) כדאי לתת לכולם תפקיד מסוים. אקטיביות יכולה לסייע בזמן כזה. לקחת אחריות על האח הקטם שיתופף, או ישיר, לצעוק לכולם 'לא לרוץ' בזמן אזעקה, וכדומה.
ח) כאמור, אין ציפייה שהחרדה תיעלם, מותר להרגיש חרדה, וזה נורמלי. המטרה היא לנהל אותה, ולווסת אותה. ולזה – טכניקות ותובנות אלו יכולות לסייע.
הערה לסיום:
הסחת דעת יכולה לסייע בזמן כזה. דיבורים על המצב, חיפוש חדשות, סרטוני זוועה, וכדומה – יכולים להעצים את החרדה ולהחליש. טוב לקבל מידע מציאותי על מה שקורה, אך די בזה. אין תועלת בדיבורים שמחלישים, ועיסוק 'חופר' במה שקורה, ולמה קרה, ומה יהיה וכדומה. 
וכאן הערה נוספת לגבי סרטוני זוועה. יש דברים שגם אם קורים – מוטב לא לראותם. מי שנמצא באזור כזה – יתמודד עם מה שראה, אבל מי שאינו נמצא במקום – מוטב לו שלא יראה זאת. גם אם הבטן יכולה להכיל מאכלים רעילים, אם אין תועלת בדבר- מדוע להעמיס עליה. 
שמעתי שיש רבים שצופים בסרטונים כאלו, כמעט באופן בלתי נשלט. 
יתכן שיש כאן ניסיון של הזדהות עם הסבל שנגרם ורצון להיות חלק מזה. 
כדאי להבין שזו טעות חמורה. כוחו העיקרי של טרור הוא הנמכת רוח העם, והתפקיד שלנו כעת הוא לנצח אל מול הכוח הזה. חיילים נלחמים בחזית, ואנחנו נלחמים ברוח הרעה שהאויב מנסה לזרוע בנו. צפייה בחומרים כאלו מסייעת לאויב. שימרו גם על סביבתכם הקרובה בנושא הזה.

נפלנו ונקום בעזרת ה'. כל ההיסטוריה שלנו רצופה בנפילות וקימות כאלו. 
יהי רצון שנעשה את המיטב, כל אחד כיכולתו.
--------
אני מצרף כאן מסר ששלחה אשתי אמש לתלמידיה:
ערב טוב.
כידוע לכולכם במהלך החג נפתחה מלחמה בדרום הארץ.
אני מקווה שלכולכם שלום.
המלחמה הזאת היא חלק ממערכה ממושכת למימוש זכותנו בארץ הזאת. במלחמה הזאת גם לנו כמערכת חינוך וגם לתלמידים יש תפקיד. אנחנו צריכים להיות חלק מהחוסן הלאומי. אנחנו צריכים להתכונן לשמור על רוח טובה ולהוסיף טוב. כחלק מתפקיד זה הייתי מעודדת את הילדים להקדיש חלק מזמנם ללימוד פרק תורה או תהילים לטובת עם ישראל. המעוניינים בהכוונה או ברעיונות מפורטים יותר מוזמנים לפנות אלי. במהלך היום אנסה להתקשר אליכם ולשמוע מכל אחד מה שלומו. אתם מוזמנים להתקשר אלי בכל נושא בו אתם חושבים שאני יכולה לעזור.
חזק ונתחזק בעד עמנו ובעד ערי אלוקינו.
-------------------------
הערות ומשובים אפשר לשלוח אלי. 0528693813 או yitzhakm1@gmail.com
